Fra avdelingsdirektør, Avdeling for fagstøtte

Sakstype:

Diskusjonssak

Saksnr.:

Møte nr.:

Møtedato: 14.06.16

Notatdato: 07.06.16

Arkivsaksnr.:

Saksbehandler: henrmag

NOTAT

TIL

UTDANNINGKOMITÉEN

**Gjennomgang av tilretteleggingsfeltet og behov for universell utforming ved UiO**

**Bakgrunn**

Det er et mål i norsk utdanningspolitikk om å gi lik rett til utdanning innenfor høyere utdanning. Universitets- og høyskolelovens § 4-3.(5) pålegger at *Institusjonen skal, så langt det er mulig og rimelig, legge studiesituasjonen til rette for studenter med særskilte behov.*

KD har i tilbakemeldingen til UiO i forbindelse med etatsstyring 2015 presisert at *Alle universiteter og høyskoler må sikre at studenter med nedsatt funksjonsevne får kvalitetssikrede tilbud og tjenester med utgangspunkt i studentenes reelle behov. Alle læresteder skal ha handlingsplaner for universell utforming og tilrettelegging for studenter som trenger det.*

Arbeidsfordelingen mellom Avdeling for fagstøtte (AF) og fakultetene innen tilretteleggingsfeltet ble gjennomgått i forbindelse med oppfølgingen av IHR (jf. notat til fakultetsdirektørmøtet 18.12.2013, vedlegg 1). AF erfarer likevel at det ved enkelte enheter fortsatt er uklarhet i hvem som har ansvar for hva. Dialog med fakultetene har vist at det er ønske om mer felles rutiner/praksis og kompetanseheving på feltet.

Studentparlamentet og studentrepresentanter i Læringsmiljøutvalget (LMU) har etterlyst et større fokus på tilretteleggingsfeltet ved UiO. Det er uheldig at studenter møter ulike rutiner og regler ved mange av fakultetene, da UiO bør etterstrebe likebehandling og felles praksis. Utfordringer på feltet har også vært diskutert i styringsgruppen for digitalt læringsmiljø.

På bakgrunn av dette, ser AF at det er behov for en helhetlig gjennomgang av tilretteleggingsfeltet og behovet for universell utforming ved UiO.

Saken har vært diskutert i møte med administrative studieledere ved fakultetene, som stiller seg bak en helhetlig gjennomgang av feltet.

AF ønsker å sette i gang en gjennomgang fra høsten 2016, men organiseringen av denne er foreløpig ikke klar. For å definere behov, er det ønske om å gjøre en kartlegging på fakultetene så snart som mulig.

**Til diskusjon:**

Vi ønsker innspill fra utdanningskomiteen på behovet for en gjennomgang av tilretteleggingsfeltet. AF kommer eventuelt tilbake til utdanningskomiteen på nytt høst 2016 med mandat for arbeidet og skisse for gjennomføring.

Hanna Ekeli

konstituert avdelingsdirektør

Henriette Kleivane

saksbehandler AF